Rokiškio rajono savivaldybės tarybai

**SPRENDIMO PROJETO „DĖL SIŪLYMO TEIKTI TVIRTINTI**

**KRIAUNŲ HERBĄ, HERBINĘ VĖLIAVĄ IR HERBINĮ ANTSPAUDĄ“**

**AIŠKINAMASIS RAŠTAS**

**Parengto sprendimo projekto tikslai:**

Siūlyti Lietuvos heraldikos komisijai teikti Lietuvos Respublikos Prezidentui tvirtinti Kriaunų herbą ir Lietuvos Respublikos teisės aktų nustatyta tvarka patvirtinus Kriaunų herbą, siūlyti Lietuvos heraldikos komisijai patvirtinti Kriaunų herbinės vėliavos ir herbinio antspaudo projektus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalies 45 punkte nustatyta išimtinė savivaldybės tarybos kompetencija – siūlymų nustatyta tvarka tvirtinti savivaldybės gyvenamųjų vietovių herbus teikimas, kitų savivaldybės simbolių ir jų naudojimo tvarkos tvirtinimas, teisė nustatyta tvarka už nuopelnus suteikti savivaldybės, jos centro ar kitos gyvenamosios vietovės garbės piliečio vardą.

**Sprendimo projekto esmė.**

Kriaunų kaimo bendruomenė inicijavo Kriaunų heraldikos simbolių – herbo etalono, vėliavos ir antspaudo – sukūrimą, todėl Kriaunų seniūnija kreipiasi į savivaldybės tarybą pritarti Kriaunų herbo, vėliavos ir antspaudo projektams.

Kriaunų herbo projekto aprašas: mėlyname Kriaunų herbo skyde – trys kriauniniai sidabriniai peiliai auksinėmis rankenomis, puoštomis brūkšniuotų trikampių ornamentu.

Idėjos pagrindimas. Siūloma Kriaunoms, rašytiniuose šaltiniuose pirmą kartą paminėtoms 1505 m. ir įsikūrusioms prie Kriaunos upės, netoli Sartų ežero, sukurti „kalbantį“ herbą. Pasirinktas simbolis – peiliai su kriauninėmis rankenomis. Tokie peiliai nuo seno buvo plačiai naudojami baltų genčių (įskaitant ir sėlių gentį, kurių buvusiose žemėse yra Kriaunos), taip pat viduramžiais bei naujaisiais amžiais, senkapiuose aptinkami vyrų, moterų ir net vaikų kapuose.

Peilis yra universalus daiktas, darbo įrankis ir ginklas, tinkamas kovai, kasdieniams darbams, duonos raikymui prie šeimos stalo. Kriaunų apylinkėse gausu sėlių gentį menančių piliakalnių, vyko nuožmios 1863-1864 m. sukilėlių kovos su Rusijos imperijos kariuomene, 1919 m. Nepriklausomybės kovos su bolševikais, aktyviai veikė pokario Laisvės kovų dalyviai – Lietuvos partizanai. Kriaunų herbe peiliai simbolizuotų šio krašto žmonių ilgaamžę kovą už laisvę (trys peiliai – trys svarbiausi kovų etapai) ir darbštumą. Tai liudija ir peilių kompozicija. Peilių geležtės paplatintos. Tai aliuzija į baltų genčių šiaurės Lietuvos teritorijoje naudotus plačiuosius kovos peilius (kertpeilius), labiau būdingus žiemgaliams, bet naudotus ir sėlių. Kriauninės peilių rankenos atspindėtų miestelio pavadinimą.

Mėlynas skydas laikytinas prioritetiniu, nes raudonas fonas, daugelio projektą svarsčiusių Kriaunų bendruomenės narių manymu, yra pernelyg „agresyvus“. Iš archeologinių tyrimų yra žinoma, kad mėlyna spalva buvo būdinga sėlių genties žmonių išeiginiams drabužiams. Be to, mėlyna spalva simbolizuotų Sartų bei kitus netoli Kriaunų esančius ežerus, dėl žvejybos, rekreacijos, gamtovaizdžio labai svarbius Kriaunų krašto žmonėms.

**Galimos pasekmės, priėmus siūlomą tarybos sprendimo projektą.** Nėra.

**Kokia sprendimo nauda Rokiškio rajono gyventojams.** Herbo atvaizdas bus naudojamas reprezentacinėje atributikoje, leidiniuose, spaudiniuose, dekoratyviniuose, meno kūriniuose ir kituose objektuose. Vietovės herbinė vėliava gali būti pastatoma seniūno darbo kabinete, seniūnijos posėdžių salėse, iškeliama seniūnijos centro aikštėje*,* kitose gyvenamosios vietovės reprezentacinėse vietose vietos bendruomenės švenčių metu ar nuolat, nešamos mitingų, eitynių ar kitų renginių metu, oficialių gyvenamųjų vietovių delegacijų atstovavimo metu už savivaldybės ribų.

**Finansavimo šaltiniai ir lėšų poreikis.** Sprendimui įgyvendinti nereikalingos lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Kriaunų seniūnijos seniūnas Simonas Lasys